孤山詩二首  其一
作者：釋智圓
朝代：宋

paragraphs: 峭拔湖心起，湖心四望通。
盤根入巨浸，疊翠點寒空。
勢迥侔蓬島，層危敵閬風。
僧樓籠淡霧，雁塔礙飛鴻。
曉井金沙粲，晴坡瑪瑙紅。
噴雲春雨外，照影夕波中。
野蔓垂枯柏，疏鐘匝梵宮。
閑泉澄極頂，幽徑入深叢。
古迹談皆異，秋屏寫未同。
樂遊非俗客，靜望屬漁翁。
買去知無價，棲來思豈窮。
翻嗟市朝裏，塵土日濛濛。